

**REPUBLIKA HRVATSKA**

**VARAŽDINSKA ŽUPANIJA**

**OPĆINA CESTICA**

**Općinsko vijeće**

**KLASA: 024-02/22-01/8**

**URBROJ: 2186-3-02-22-2**

**Cestica, ­11.07.2022.**

**ZAPISNIK**

sa 8. sjednice Općinskog vijeća Općine Cestica održane dana 07. srpnja 2022. godine u prostorijama Kulturnog centra Općine Cestica s početkom u 19,00 sati.

**PRISUTNI VIJEĆNICI:** Darko Majhen, Ivan Bednjanić Bunić, Darijan Vinter, Tanja Veršić, Ana Kutnjak, Ivan Hohnjec, Denis Kotolenko, Josip Cestar, Nikola Ščuric, Marijan Županić, Žarko Rodeš, Matija Dregarić

**ODSUTNI:** Tomislav Lazar

**OSTALI PRISUTNI:** Mirko Korotaj (općinski načelnik), Ksenija Borić

**ZAPISNIČAR:** Gabriela Kos

Predsjednik Vijeća Darko Majhen otvara 8. sjednicu Općinskog vijeća Općine Cestica, pozdravlja sve vijećnike, te konstatira da je od 13 vijećnika/ca prisutno 12 vijećnika/ca te postoji kvorum i Odluke se mogu donositi pravovaljano. Vijećnici su u materijalima dobili i Zapisnik sa 7. sjednice i 2. izvanredne sjednice pa predsjednik pita prisutne da li ima kakvih primjedaba na Zapisnik? Kako primjedaba nema stavlja Zapisnik sa 7. sjednice i 2. izvanredne sjednice na usvajanje. Svi vijećnici glasaju za te predsjednik konstatira da su Zapisnici usvojeni jednoglasno, sa 12 glasova.

Prelazi se na Aktualni sat, pa predsjednik vijeća daje mogućnost vijećnicima/cama da postave pitanja.

**PITANJA:**

Vijećnik Marjan Županić postavlja pitanje vezano uz izgradnju kanalizacije u Velikom Lovrečanu od Zebec Dražena do Kumer Vlade, da li se u međuvremenu nešto saznalo za izgradnju iste?

Vijećnik Žarko Rodeš postavlja pitanje da li se ovu već izvršilo špricanje protiv komaraca i ako nije da li se planira?

Vijećnik Matija Dregarić postavlja pitanje da li se nešto misli poduzeti sa velikom količinom vode na relaciji od trgovine Metss do POS-ovih stanova u Cestici, odnosno na samom zavoju kod stanova prilikom velikih kiša stoji ogromna količina vode te da li je u planu sanacija istog?

Vijećnik Josip Cestar postavlja pitanje da li se može intervenirati kod izvođača radova na aglomeraciji da se ih pita ili podsjeti da je šaht u ulici Stjepana Radića u Gornjem Vratnu (kod staračkog doma Milja) ostao neasfltirani, odnosno bio je asfaltirani, pa su ga ponovno rezali, šljunčali i tako ostavili.

Vijećnik Ivan Hohnjec postavlja pitanje da li nešto poduzima vezano uz postavljanje dječjih igrališta na području općine Cestica te da li se nešto zna vezano uz izgradnju kanalizacije u naseljima koja nisu obuhvaćena u ovoj fazi?

**ODGOVORI:**

Na pitanje vijećnika Marjana Županića načelnik odgovara da je razgovarao sa direktorom Varkoma i da u ovoj fazi neće doći do izgradnje istog već će se to rješavati kada se bude rješavala izgradnja kanalizacije u Dubravi K., uglavnom se o tome vodi računa.

Na pitanje vijećnika Žarka Rodeša načelnik odgovara da je sa Zavodom za javno zdravstvo dogovoreno prskanje te će se sutradan obaviti, odnosno u slučaju lošeg vremena neki drugi dan.

Na pitanje vijećnika Matije Dregarića načelnik odgovara da zna o čemu se radi, naime na parceli gdje CPP ima skladištene strojeve dozvolili smo da voze i višak zemlju koja će nam kasnije trebati za navoz pomoćnog igrališta u ''Grabi'', a pošto je zemlja na tom mjestu najprije skinuta pa sad ponovno nanijeta na rub parcele, zatrpani su kanali i voda stoji na tom mjestu – zavoju. To će tako biti još kojih 2-3 mjeseca dok se parcela ne očisti od zemlje.

Na pitanje vijećnika Josipa Cestara načelnik odgovara da ćemo o tome obavijestiti CPP ali nam je potrebna točna adresa. Vijećnik Cestar odgovara da se radi o S. Radića 8.

Na pitanja vijećnika Ivana Hohnjeca načelnik odgovara da je veliki interes za dječja igrališta, kao i za popravak i dopunu postojećih. Postavljenja su drvena igrališta, ali pošto su dosta trunula, počeli su sa postavljanjem željeznih papučica, a u skorije vrijeme će se naručivati samo željezna. Malo će se angažirati Mjesni odbori da popišu igrališta na svom području te ćemo onda znati stvarno stanje i moći će se prijedlozi uvrstiti u Proračun za 2023. godinu. Što se pak tiče izgradnje kanalizacije u naseljima gdje još nije planirana mora napomenuti da su Hrvatske vode u fazi izrade projekata za naselja Vratno Otok, Otok Virje i Dubrava K., a brežni dio će se tek početi planirati jer do sada se nije po tom djelu ništa radilo.

Vijećnik Žarko Rodeš dodaje ko će se javljati CPP-u za popravak šahta u G. Vratnu neka se odmah javi za popravak šahta u Dravskoj kod Milec Ivice.

Načelnik napominje da ako od vijećnika netko primjeti kakve nepravilnosti na terenu neka se odmah jave kako ne bi neke stvari predugo čekale.

Predsjednik vijeća se zahvaljuje na odgovorima te prelazi na utvrđivanje dnevnog reda za 8. sjednicu te govori o tome kako je prijedlog načelnika da se točka 3. skine s dnevnog reda i daje riječ načelniku za obrazloženje. Načelnik govori o tome kako su prijedlozi odluka pod točkom 2. i 3. poslane na suglasnost u Zavod za prostorno uređenje Varaždin i DGU Zagreb, za odluku o promjeni granica je došla službena suglasnost dok za nazive ulica nije došla te će se s tom odlukom pričekati dok ne dođe službena suglasnost. Predsjednik vijeća pita da li ima još netko dopunu ili izmjenu dnevnog reda? Pošto više nema izmjena i dopuna Predsjednik vijeća daje predloženi dnevni red na usvajanje.

Konstatira da svi prisutni vijećnici glasaju za, pa je **dnevni red prihvaćen jednoglasno**, sa 12 glasova:

**Dnevni red:**

1. Donošenje II. Izmjena i dopuna Proračuna Općine Cestica za 2022. godinu
2. I. izmjene i dopune Programa održavanja komunalne infrastrukture na području općine Cestica za 2022. godinu
3. I. izmjene i dopune Programa gradnje objekata i uređaja komunalne infrastrukture za 2022. godinu
4. Prijedlog Odluke o promjeni granica naselja na području općine Cestica
5. Prijedlog Odluke o osnivanju Vijeća za prevenciju kriminaliteta Općine Cestica
6. Prijedlog Etičkog kodeksa nositelja političkih dužnosti u Općini Cestica

**Točka 1.**

**II. IZMJENE I DOPUNE PRORAČUNA OPĆINE CESTICA ZA 2022. GODINU**

1. **I. izmjene i dopune programa održavanja komunalne infrastrukture na području općine cestica za 2022. godinu**
2. **I. izmjene i dopune programa gradnje objekata i uređaja komunalne infrastrukture za 2022. godinu**

Predsjednik vijeća otvara točku 1. i daje riječ načelniku.

Načelnik objašnjava kako prateći realizaciju projekata već se sada vidi da se neki projekti neće moći realizirati ove već iduće te je bolje da se sada korigiraju neke stavke, a ne na kraju godine. S toga se planirani prihodi i primici koji iznose 38.698.000,00 kn smanjuju za 5.948.000,00 kn te sada iznose 32.750.000,00 kn.

Predsjednik vijeća otvara raspravu.

Vijećnik Marijan Županić postavlja pitanje zašto se povećala stavka Programa kultura, informiranje i udruge građana u iznosu od 360.000,00 kn? Ksenija Borić odgovara da se povećanje odnosi na rashode za usluge – informiranje u iznosu od 110.000,00 kn - praćenje, vidljivost i promidžbu projekata i kapitalne donacije u iznosu od 250.000,00 kn koje se odnose na donacije župi sv. Barbare i župi Uzvišenja sv. Križa Radovec.

Vijećnik Žarko Rodeš postavlja pitanje na što se odnosi povećanje rashoda na stavci Gospodarske zone u iznosu od 20.000,00 kuna, zatim o kojoj je dokumentaciji riječ vezano za kamp Križovljangrad ako je sve već bilo riješeno i zašto vijećnici ne dobiju prijedlog izmjene proračuna na svim razinama – da li je to po Zakonu? Ksenija Borić odgovara da se povećanje rashoda za usluge u Gospodarskoj zoni odnose na održavanje, košnju, sječu granja i održavanje pristupne ceste neprodanih parcela, što se tiče stavke dokumentacije za izgradnju Kampa Križovljangrad to se odnosi na projekte koji su potrebni kod izmjene građevinskih dozvola. Načelnik dopunjuje gđu. Borić i objašnjava da postoji ukupno 5 građevinskih dozvola za kamp no radi javljanja na natječaj te aktualnog kružnog gospodarstva, ITT tehnologije, zelene energije 4 građevinske dozvole se moraju mijenjati, a samo HEP-u ćemo morati platiti oko 1.000.000,00 kn, 300.000,00 kn odmah, svaki, pa i najmanji zahvat košta. Na zadnje pitanje vijećnika Rodeša gđa. Borić odgovara da je treća razina takvih dokumenata i službena te je po Zakonu.

Prelazi se na I. izmjene Programa.

Vijećnik Žarko Rodeš postavlja pitanje koja će se to klizišta sanirati? Načelnik odgovara da su to dva klizišta jedno je preko puta crkve sv. Barbara, a drugo je iza skretanja prema Boršancu kraj kapele sv. Marka, a klizišta se rade po programu Hrvatskih voda gdje one financiraju 70% radova, a mi 30%.

Nadalje vijećnik Rodeš postavlja pitanje na što se odnosi 100.000,00 kn u kapitalnim pomoćima trgovačkim društvima prema Programu gradnje objekata? Načelnik odgovara da se to odnosi na sufinanciranje izgradnje u Gajevoj i Dravskoj ulici u Cestici gdje je financiranje 50% ŽUC 50% Općina, a rekonstrukcija će trajati do 15. rujna 2022. godine.

Predsjednik vijeća zatvara raspravu po točci 1. dnevnog reda i daje II. Izmjene i dopuna Proračuna Općine Cestica za 2022. godinu sa I. izmjenama i dopunama Programa održavanja komunalne infrastrukture na području općine Cestica za 2022. godinu te I. izmjenama i dopunama Programa gradnje objekata i uređaja komunalne infrastrukture za 2022. godinu na usvajanje. Od 12 vijećnika/ca 8 vijećnika glasa za, 3 protiv i 1 je suzdržani. Predsjednik vijeća konstatira da su II. Izmjene i dopuna Proračuna Općine Cestica za 2022. godinu sa I. izmjenama i dopunama Programa održavanja komunalne infrastrukture na području općine Cestica za 2022. godinu te I. izmjenama i dopunama Programa gradnje objekata i uređaja komunalne infrastrukture za 2022. godinu **usvojene većinom glasova**.

**Točka 2.**

**ODLUKA O PROMJENI GRANICA NASELJA**

**NA PODRUČJU OPĆINE CESTICA**

Predsjednik vijeća otvara točku 2. te daje riječ općinskom načelniku, koji govori da je na prijedlog DGU Varaždin pokrenuto sređivanje granica naselja Općine Cestica te je tako ovo i njihov prijedlog Odluke koji se od ranije dostavljenog materijala razlikuje samo u tome što su u točci 3. umjesto riječi mijenja sada napisali uspostavlja. Ta će odluka također biti potrebna izrađivaču PPUOC. Dodaje samo da smo se oko nizinskog djela uspjeli složiti dok je u brežnom djelu trebalo biti mnogo promjena, dosta veliko područje bi se trebalo mijenjati te se nismo složili oko toga, no moći će se naknadno o tome raspravljati ako bude potrebe.

Otvara se rasprava.

Nitko se ne javlja za raspravu, te predsjednik vijeća daje Odluku o promjeni granica naselja na području općine Cestica na usvajanje.

Od 12 vijećnika/ca, svi glasaju za. Predsjednik vijeća konstatira da je Odluka o promjeni granica naselja na području općine Cestica **usvojena jednoglasno**.

**Točka 3.**

**ODLUKA O OSNIVANJU VIJEĆA ZA PREVENCIJU**

**KRIMINALITETA OPĆINE CESTICA**

Predsjednik vijeća otvara točku 3. i daje riječ načelniku koji ukratko objašnjava kako svaka općina ima osnovano Vijeće za prevenciju kriminaliteta, a imali smo ga i do sada no došlo je do promjene članova vijeća. Vijeće se sastaje jodnom godišnje, a po potrebi i češće i raspravlja se o svim problematičnim stvarima, na koji način ih spriječiti, riješiti.

Otvara se rasprava.

Nitko se ne javlja za raspravu, te daje Odluku o osnivanju Vijeća za prevenciju kriminaliteta Općine Cestica na usvajanje.

Od 12 vijećnika/ca, svi vijećnici/ce glasaju za. Predsjednik vijeća konstatira da je Odluka o osnivanju Vijeća za prevenciju kriminaliteta Općine Cestica **usvojena jednoglasno**.

**Točka 4.**

**ETIČKI KODEKS NOSITELJA POLITIČKIH**

**DUŽNOSTI U OPĆINI CESTICA**

Predsjednik vijeća otvara točku 4. te moli načelnika za obrazloženje. Načelnik objašnjava da je u 2021. godini donijeti Zakon o sprečavanju sukoba interesa te se na temelju toga donosi etički kodeks, a članove etičkog odbora ćemo donijeti na slijedećoj sjednici vijeća.

Otvara se rasprava.

Nitko se ne javlja za raspravu, te daje Etički kodeks nositelja političkih dužnosti u Općini Cestica na usvajanje.

Od 12 vijećnika/ca, svi glasaju za. Predsjednik vijeća konstatira da je Etički kodeks nositelja političkih dužnosti u Općini Cestica **usvojen jednoglasno**.

Predsjednik vijeća konstatira da smo iscrpili dnevni red sjednice vijeća, no prije samog zaključivanja daje riječ načelniku radi nekoliko informacija. Načelnik govori o tome da će Dan Općine Cestica biti 16. rujna 2022. godine, a da će idući dan biti događaj u sklopu projekta ''Jer srce prepoznaje najbolje'' obilazak Općine te domjenak pod šatorom te neka zabilježe te datume.

Predsjednik vijeća zahvaljuje vijećnicima/cama na dolasku te zaključuje 8. sjednicu Općinskog vijeća Općine Cestica.

Sjednica završila u 19:50 sati.

ZAPISNIČAR:

Gabriela Kos PREDSJEDNIK OPĆINSKOG VIJEĆA:

Darko Majhen, mag.pol.